কাবুলে হামলা পাকিস্তানের! নিশানায় টিটিপি জঙ্গিরা?

ওয়েব ডেস্ক : বৃহস্পতিবার রাতে জোড়া বিস্ফোরণে কেঁপে উঠল আফগানিস্তানের (Afganistan) রাজধানী কাবুল (Kabul)। মূলত, ভারতে আসার কথা আফগানিস্তানের বিদেশমন্ত্রী আমির খান মুত্তাকির। কিন্তু তার আগে এমন বিস্ফোরণ নিয়ে প্রশ্ন উঠে গিয়েছে। এই বিস্ফোরণের ঘটনায় নাম জড়িয়েছে পাকিস্তানের (Pakistan)।

আফগান সরকারের মুখপাত্র জবিউল্লা মুজাহিদও এই বিস্ফোরণের কথা স্বীকার করেছেন। তবে আফগানিস্তানের অন্য সূত্রে খবর, পাকিস্তানের বায়ুসেনার যুদ্ধবিমান অথবা ড্রোন দিয়ে কাবুলে এই হামলা চালানো হয়েছে। জানা যাচ্ছে, কাবুলে তেহরিক-ই-তালিবান পাকিস্তান (টিটিপি) (TTP)-এর কয়েকটি ডেরা লক্ষ্য করে এই হামলা চালানো হয়েছে। তবে এই ঘটনায় কেউ প্রাণ হারিয়েছেন কি না, সে বিষয়ে এখনও কিছু জানা যায়নি।

আরও খবর : ৭.৪ মাত্রার ভূমিকম্প ফিলিপিন্সে! জারি সুনামির সতর্কতা

প্রসঙ্গত, দেড় দশক ধরে পাক সেনার বিরুদ্ধে লড়াই চালাচ্ছে টিটিপি (TTP)। পাকিস্তানের (Pakistan) তরফে অভিযোগ করা হয়েছে, এই জঙ্গি গোষ্ঠীকে মদত দিচ্ছে আফগানিস্তানের তালিবান (Taliban) সরকার। এর আগে ২০২৪ সালের ২৫ ডিসেম্বর খাইবার-পাখতুনখোয়া প্রদেশ লাগোয়া আফগানিস্তানের পাকতিকা প্রদেশে হামলা চালিয়েছিল পাক সেনা। তেহরিক-ই-তালিবান পাকিস্তানের ঘাঁটি লক্ষ্য করে এই হামলা চালানো হয়েছিল বলে অভিযোগ। সেই হামলায় মহিলা ও শিশু সহ মৃত্যু হয়েছিল ৪৬ জনের।

উল্লেখ্য, ২০২১ সালের ১৫ অগাস্ট কাবুল পুনর্দখল করেছিল তালিবান। এর পরেই আফগানিস্তান (Afganistan) ছেড়েছিল আমেরিকার সেনারা। ক্ষমতা দখলের পর ইসলামাবাদের সঙ্গে সম্পর্ক ভালো ছিল ইসলামাবাদের। কিন্তু সীমান্ত নিয়ে পাকিস্তান ও তালিবানের মধ্যে খারাপ সম্পর্ক শুরু হয়। এর ফলে ভারতের সঙ্গে ঘনিষ্ঠতা বাড়তে থাকে তালিবানের। নয়াদিল্লিতে আসার কথা রয়েছে আফগানিস্তানের বিদেশমন্ত্রীরও। তার আগে এমন বিস্ফোরণকে তাৎপর্যপূর্ণ বলে মনে করছে কূটনৈতিক মহল।